Nu kan Messenger låses med Face ID

Facebook Messenger har fået endnu en nyttig opdatering. Brugere på iPhone og iPad kan nu glæde sig over, at uvedkommende kan holdes ude af app’en ved hjælp af ansigtsgenkendelsen Face ID. En funktion, vi omtalte som et rygte i juni måned.

Facebook har døbt den nye funktion App Lock og fordelen er, at du kan lade vennerne låne telefonen uden at skulle bekymre dig om de læser dine beskeder. Der er dog en hage; der kan stadig svares på beskeder direkte på låseskærmen, selv om App Lock er slået til.

I første omgang er det kun iOS-enheder, der er inviteret med til festen, men på sigt kommer der også lås på Android-udgave, lover Facebook i et blogindlæg. Funktionen skulle virke med både Face ID og med Touch ID på ældre enheder med Hjem-knap.

Sådan aktiveres App Lock:

I app’en Facebook Messenger skal du klikke på dit profilbillede i øverste venstre hjørne.

Vælg Privatindstillinger

Tryk på App-lås

Aktiver Kræv Face ID/Touch ID

Tap OK

Herefter kan du vælge, hvornår funktionen skal aktiveres – eksempelvis om den skal tjekke ansigtet hver gang app’en tændes.

Foto: Facebook

Face ID bruges efterhånden i mange væsentlige tredjeparts-apps på iOS-platformen. Eksempelvis adskillige apps fra banker, E-Boks og den officielle Nem ID-app.

Facebook fortæller, at dette bare er begyndelsen. I den kommende tid vil de opdatere Messenger med flere funktioner, der skal hjælpe med at beskytte brugeren.

Så sent som i sidste uge blev Messenger opdateret med muligheden for at dele skærmbillede med venner.

Nu kan Messenger låses med Face ID